แบงก์อิสลามออกมาตรการช่วยน้ำท่วมคิดดอกเบี้ย1%
ธนาคารอิสลาม ออกมาตรการช่วยผู้ประสบอุทกภัย ผ่อนปรนเงื่อนไขการชำระหนี้&nbsp; และให้สินเชื่ออัตรากำไรต่ำเพียง 1%
25 ต.ค. 2553

ธนาคารอิสลาม ออกมาตรการช่วยผู้ประสบอุทกภัย ผ่อนปรนเงื่อนไขการชำระหนี้  และให้สินเชื่ออัตรากำไรต่ำเพียง 1%
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ibank) เปิดเผยว่า ธนาคารได้ออกโครงการ “ibank ร่วมใจ… สู้ภัยน้ำท่วม”  ซึ่งเป็นมาตรการช่วยบรรเทาความเดือดร้อน และแบ่งเบาภาระให้กับลูกค้าและประชาชนที่ได้รับผลกระทบจากภัยพิบัติทางน้ำในขณะนี้  โดยเป็นมาตรการช่วยเหลือทั้งในระยะสั้นและระยะยาว   ไม่ว่าจะเป็นการผ่อนปรนเงื่อนไขการชำระหนี้   หรืออำนวยสินเชื่อที่คิดอัตรากำไรพิเศษ สำหรับซ่อมแซมที่อยู่อาศัย  การดำรงชีพ และเงินทุนหมุนเวียนในธุรกิจ 
สำหรับมาตรการช่วยเหลือในโครงการ “ibank ร่วมใจ… สู้ภัยน้ำท่วม” ธนาคารจะผ่อนปรนการชำระหนี้ ทั้งในส่วนเงินต้น และกำไร ให้กับลูกค้าของธนาคาร เป็นเวลา 3 เดือน  และคิดอัตรากำไรต่ำกว่าสัญญาเดิม 1% แต่หากต้องการสินเชื่อเพื่อซ่อมแซมที่อยู่อาศัย หรือสถานประกอบธุรกิจ ที่ได้รับความเสียหาย  เดือนที่ 1-3 คิดอัตรากำไร 1% เดือนที่ 4-24 คิด SPRL-2.5%   เท่ากับ  4.25% ปีที่ 3 ขึ้นไป คิด SPRL -1.5% เท่ากับ 5.25% 
ขณะที่ประชาชนทั่วไปที่ต้องการซ่อมแซมที่อยู่อาศัย หรือสถานประกอบธุรกิจ ที่ได้รับความเสียหาย  สามารถขอสินได้ที่ธนาคาร  โดยเดือนที่ 1-3 คิดอัตรากำไร 2.5% เดือนที่ 4-24 คิด SPRL -1.5% เท่ากับ 5.25%  ปีที่ 3 ขึ้นไป คิด SPRL-0.50% เท่ากับ 6.25%
นอกจากนี้ ธนาคารยังมีสินเชื่อวงเงินทุนระยะยาว สินเชื่อวงเงินทุนหมุนเวียน  วงเงินเบิกถอนเงินสด และสินเชื่ออเนกประสงค์ ที่คิดอัตรากำไรพิเศษ ซึ่งถูกกว่าปกติ เพื่อให้บริการสำหรับลูกค้าของธนาคารและประชาชนทั่วไปที่ได้รับผลกระทบจากภัยพิบัติทางน้ำที่เกิดขึ้นในขณะนี้ 
“โครงการ“ibank ร่วมใจ… สู้ภัยน้ำท่วม”  เป็นมาตรการที่ ibank ออกมาเพื่อต้องการช่วยเหลือลูกค้าและประชาชนทั่วไปที่ได้รับผลกระทบจากปัญหาน้ำท่วมหนักในหลายพื้นที่ในขณะนี้  เพราะเป็นเหตุการณ์ที่ไม่สามารถคาดการณ์ความเสียหายได้   ibank พร้อมให้ความช่วยเหลือโดยการอำนวยสินเชื่อจะพิจารณาจากมูลค่าความเสียหายที่เกิดขึ้นจริง และให้ปลอดชำระเงินต้น 3 เดือน ในทุกวงเงิน” นายธีรศักดิ์กล่าว 
ทั้งนี้ ผู้มีจิตศรัทธาต้องการช่วยเหลือประชาชนที่ประสบภัยพิบัติทางน้ำ สามารถร่วมสมทบทุนได้ที่ บัญชี กองทุนเงินช่วยเหลือผู้ประสบสาธารณภัย สำนักนายกรัฐมนตรี ธนาคารกรุงไทย สาขาย่อยทำเนียบรัฐบาล  เลขที่บัญชี 0670068950  โดยสามารถนำใบเสร็จรับเงินมาหักลดหย่อนภาษีได้ โดยส่งสำเนาใบโอนเงิน พร้อมชื่อ ที่อยู่ ไปที่ FAX  : 02-282-5296